Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Т. Ч. од Скопје, поднесена против Министерството за транспорт, по предметот Барање за пристап до информации од јавен карактер, на 23.01.2025 година го донесе следното

**Р Е Ш Е Н И Е**

1. Жалбата изјавена од Т. Ч. од Скопје, поднесена против Министерството за транспорт, заведена во Агенцијата под бр.08-3 на 08.01.2025 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Т. Ч. од Скопје, како што е наведено во Жалбата, на 20.11.2024 година поднела Барање за пристап до информации од јавен карактер до Министерство за транспорт, со кое побарала по е-маил да и се достави електронски запис од следните информации:

„1. Достава на планираниот буџет на Министерството за транспорт и врски/Министерството

1. Достава на планираниот буџет на Министерството за транспорт и врски/ Министерството за транспорт за секоја година од 2014 година заклучно со 2025 година, со детално наведени проекти и сума за секој од нив, не само вкупната сума по ставки.

2. Достава на реализираниот буџет на Министерството за транспорт и врски за секоја година од 2014 година заклучно со тековната 2024 година до сега, со детално наведени проекти и сума за секој од нив, не само вкупната сума по ставки. Пример, за ставките водовод и канализација за општините, проект за водоснабдување и одведување на отпадни води да се наведат кои точно проекти се спровеле и сумата за секој од нив. За ставката гасификација да се наведе што точно е релизирано, кои проекти и сумата за секој до нив.“.

Имателот на информации на ова Барање не одговорил во законски предвидениотрок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-3 на 08.01.2025 година.

Агенцијата со електронски допис бр.08-3 од 08.01.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 15.01.2025 година до Агенцијата достави е-маил, во кој наведува дека: „По обемното пребарување на доставената документација и електронската пошта, Ве известуваме дека вакво барање не беше пронајдено во нашите архиви. Секако, по ова Ваше известување...по истото ќе биде одговорено во најкраток можен рок во согласно со Законот...“.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**